Anne Elizabeth Alice Louise
Store norske leksikon,Historie,Verdens historie og samtidshistorie,Europa,Storbritannia og Nord-Irlands historie,Storbritannias samtidshistorie
Anne Elizabeth Alice Louise er en britisk prinsesse med tittelen The Princess Royal. Hun er datter av dronning Elizabeth 2. og prins Philip, og søster av kong Charles 3.
Interesser og verv Anne arvet sine foreldres interesse for hestesport, og vant medaljer i feltritt i europamesterskapene i 1971 og 1975. I 1971 ble hun kåret til BBC Sports Personality of the Year. I 1976 deltok hun for Storbritannia i sommer-OL i Montreal. I 1986 overtok hun fra sin far, prins Phillip, vervet som president for det internasjonale idrettsforbundet for hestesport, Fédération Équestre Internationale, et verv hun hadde frem til 1994. I 1987 ble Anne det første medlemmet av den britiske kongefamilien til å delta på et underholdningsprogram på TV, da hun deltok på det populære quizshowet A Question of Sport på BBC.Anne er aktiv innen mange veldedige organisasjoner. Fra 1970 til 2017 var hun president for Save the Children (Redd Barna), og har siden 2017 vært organisasjonens beskytter. Ekteskap og barn Anne ble gift i 1973 med kaptein Mark Phillips, også han en begavet og dekorert rytter. Paret fikk to barn: Peter Mark Andrew (født 1977) og Zara Anne Elizabeth (født 1981). Paret ble skilt i 1992. Senere samme år giftet Anne seg på nytt, denne gang med dronningens stallmester, Timothy Laurence. Rolle i kongefamilien Anne er svært populær og en av de hardest arbeidende i den britiske kongefamilien. Ved moren Elizabeth 2.s død i 2022 var Anne det første kvinnelige medlem av kongefamilien som stod æresvakt ved en monarks kiste. Hun var også en foregangskvinne ved å bære militæruniform ved begravelsene til begge foreldrene. Les mer i Store norske leksikon Det britiske kongehuset